હાલની આ લખપતની ધરતી પર 1818 સુધી સિન્ધુ નદીનું મીઠું પાણી કોરીક્રીકના કારણે ઠલવાતું ત્યારે અહીં અઢળક પાક થતો. સિન્ધના લાલ ચોખા પણ અહીં પુષ્કળ પ્રમાણમાં થતાં. પરિણામે આ પ્રદેશની આવક લાખોમાં થતી. આથી જ આ પ્રદેશ લખપતના નામે ઓળખાય છે. કચ્છના ક્રોમવેલ તરીકે જાણીતા લશ્કરી વડા જમાદાર ફતેહમહંમદના સ્થળનું વ્યૂહાત્મક મહત્વ જાણીને લખપતને ફરતે મજબૂત કિલ્લો બનાવ્યો હતો. શીખોના ધર્મગુરુ અને શીખ ધર્મના સ્થાપક ગુરુ નાનકે સિન્ધના હિંગળાજ પીરસરવા જતા હતા તે દરમિયાન આ જ લખપતમાં કેટલોક સમય રોકાણ કર્યું હતું. તેમની યાદગીરી રૂપે ગુરુદ્વારા પણ લખપતમાં છે. તો કચ્છના આજ્યના સમયમાં આ ઐતિહાસિક નગરીમાં નાગરોની વસતી મોટા પ્રમાણમાં હતી તેની સાક્ષીરૂપ હાટકેશ્વરજીનું મંદિર અને નાગરરાઈ આજે પણ છે.